Alfonsas Šešplaukis-Tyruolis

Alfonsas Šešplaukis-Tyruolis (1909 m. rugsėjo 23 d., senuoju stiliumi rugsėjo 10 d. Linkuvoje, Šiaulių apskritis – 2006 m. birželio 6 d. Čikagoje. Palaidotas Čikagos Šv. Kazimiero lietuvių kapinėse) – Lietuvos pedagogas, poetas, kritikas, vertėjas, spaudos darbuotojas.

Biografija 
1928 m. baigė Linkuvos gimnaziją, 1933 m. Vytauto Didžiojo universitete baigė lituanistikos ir germanistikos mokslus. 1933-1944 m. dėstė lietuvių ir vokiečių kalbas Kauno jėzuitų gimnazijoje, Marijampolės, Šiaulių gimnazijose, Šiaulių mokytojų seminarijoje, mokytojų ir gailestingųjų seserų kursuose. 1928-1931 m. ir 1943-1944 m. Kauno radiofono bendradarbis.

1944 m. pasitraukė į Austriją ir Vokietiją. Insbruko universitete apgynė filosofijos daktaro laipsnį. 1945-1948 m. Kempteno karo pabėgėlių stovykloje redagavo publicistikos ir literatūros žurnalą „Alguvos baras“. 1949 m. atvyko į Čikagą (JAV), vienas Lietuvių mokytojų sąjungos steigėjų. 1951 m. persikėlė į Niujorką. Kolumbijos universitete gilino literatūros ir lingvistikos žinias, nuo 1952 m. dėstė lietuvių kalbą. 1964-1978 m. dirbo mokslinį darbą Indianos Notre Dame universitete, kur dėstė ir lituanistiką. Notre Dame universiteto emeritas. 1979 m. grįžo į Čikagą.

Spaudoje, daugiausia pasirašydamas A. Tyruolio, A. Diemedžio, A. T., A. Š. slapyvardžiais, bendradarbiavo nuo 1923 m. Leidiniuose „Lietuvos aidas“, „XX amžius“, „Židinys“, „Naujoji Romuva“, „Vairas“, „Panevėžio garsas“, „Šaltinis“ ir kt. spausdino eilėraščius, noveles, recenzijas, kelionių po Europą įspūdžius. Įsteigtoje „Sfinkso“ leidykloje išleido keletą savo ir verstinių knygų. Išvertė užsienio rašytojų poezijos ir prozos kūrinių.  Mokėjo lotynų, romanų, ispanų, esperanto, vokiečių, rusų, anglų kalbas.

Priklausė Lietuvos žurnalistų sąjungai. Lietuvių rašytojų draugijos, Lietuvių katalikų mokslo akademijos, Lituanistikos instituto narys. „Lietuvių enciklopedijos“ bendradarbis (vokiečių literatūra) ir enciklopedijos „Der Grosse Brokchaus” (Vysbadenas) bendradarbis (lietuvių literatūra).

Poezijoje gausu susimąstymo ir tėvynės ilgesio, jai būdingas klasikinis ketureilis, mėgstama soneto forma.

Bibliografija 
 Goethe. Gyvenimas ir rinktinė poezija, Kaunas, „Sakalas”, 1932 m., 1999 m.
 Marijos žiedai, antologija, Kaunas, 1933 m.
 Vyturėlis, poezijos rinkinys, 1935 m.
 Pavasario saulėj, poezijos rinkinys, Marijampolė, 1935 m.
 Kelionė, poezijos rinkinys, Chicago, 1950 m.
 Laukų liepsnos, sonetai, 1954 m.
 Lietuva pasaulinėje literatūroje, 1955 m.
 Marijos žemė, antologija, Italija, 1958 m.
 Sacra Via. Romos sonetai, poezijos rinkinys, Chicago, 1961 m.
 Metų vingiai, poezijos rinkinys, Chicago, 1963 m.; Kaunas, 1993 m.
 Religinis pradas Maironio kūryboje, 1967 m.
 Nemarioji žemė; Lietuva pasaulinės poezijos posmuose. Boston, 1970; Kaunas, 1992 m.
 Diemedžio paunksmėje, poezijos rinkinys, Anglija, 1974 m.
 Žvaigždynų sonatos; lietuvių poetų išeivijoje eilėraščiai apie M. K. Čiurlionį. Southfield, 1981; Vilnius, 1997.
 Vainikas, kryžius, lelija; kazimierinė grožinės literatūros antologija. Chicago, 1984 m.
 Šiapus ir anapus saulės, poezijos rinkinys, Chicago, 1989 m.
 Lietuvių egzodo literatūra 1945-1990 m., vienas autorių, 1992 m.
 Lietuvių ir pasaulinės literatūros baruose, t. 1–2, Kaunas. Spindulys-Santara, 1994, 2000 m.
 Pažintis su rašytojais ir knygomis, Kaunas, Spindulys-Santara, I–II d. 1995, 1997 m.
 Lietuva pasaulinėje literatūroje. Kaunas, Varpas, 1995 m.
 J.G. Herderis ir baltų tautos, studija. Vilnius, Mokslo ir enciklopedijų leidykla, 1995 m.
 Pirmoji lietuviška knyga naujųjų tyrinėjimų šviesoje, Kaunas, Kultūros rūmų knygynas-salonas, 1997 m.
 Palikus mylimą tėvynę; karo meto dienoraštis, 1944–1945. Kaunas, Varpas, 1998 m.
 Vision der Heimkehr, poem, tr. by Alfred Franzkeit / Heimatgruss: Jahrbuch der Deutschen aus Litauen für 1999: Wehrbleck, 1999, p. 13-14

Šaltiniai

Nuorodos 
 A. Ruseckaitė. Alfonsas Šešplaukis-Tyruolis. Žiemgala, 1999, nr. 2.
 A. Ruseckaitė. Alfonsui Šešplaukiui-Tyruoliui - 100. Draugas, 2010 m. kovo 9 d.
 Virtuali paroda, skirta 100-osioms A. Šešplaukio-Tyruolio gimimo metinėms

Lietuvos redaktoriai
Lietuvos pedagogai
JAV lietuviai
Lietuvos kritikai
Lietuvos poetai
Lietuvos vertėjai